text:
(100/25) · (v2/115)
 1,1
 N3
 40
 0,15v + (100/30) · (v2/115)
 1,3
 0,15v + (100/30) · (v2/115)
 1,3
 2.4.2.
 Изпитването за остатъчна спирачна ефективност трябва да се извършва чрез симулиране на реални неизправности в работната спирачна уредба.
 3. ЕФЕКТИВНОСТ НА СПИРАЧНИ УРЕДБИ ЗА ПРЕВОЗНИ СРЕДСТВА ОТ КАТЕГОРИЯ О
 3.1. Работна спирачна уредба
 3.1.1.
 Предписание относно изпитванията на превозни средства от категория O1:
 Когато работната спирачна уредба е задължителна, ефективността на уредбата трябва да отговаря на изискванията, които са определени за превозни средства от категории O2 и O3.
 3.1.2.
 Предписания относно изпитванията на превозни средства от категории O2 и O3:
 3.1.2.1.
 Ако работната спирачна уредба е от тип с непрекъснато или полунепрекъснато действие, сумата на усилията, които действат на периферията на колелата със задействани спирачки, трябва да е най-малко х % от максималния товар върху колелото в неподвижно състояние, където х е със следните стойности:
 x [%]
 ремарке, натоварено и ненатоварено:
 50
 полуремарке, натоварено и ненатоварено:
 45
 ремарке със средна ос, натоварено и ненатоварено:
 50
 3.1.2.2.
 Ако на ремаркето е монтирана пневматична спирачна уредба, по време на изпитването на спиране налягането в захранващия въздухопровод не трябва да е по-голямо от 700 kPa, а показанието на сигнала в линията за управление в зависимост от монтирането не трябва да надвишава следните стойности:
 а)
 650 kPa в пневматичната линия за управление;
 б)
 заявената в цифров вид стойност, съответстваща на 650 kPa (съгласно определението в ISO 11992:2003 ) в линията за електрическо управление.
 Скоростта на изпитване е 60 km/h. За сравняване на резултатите от изпитване тип-I, трябва да се проведе допълнително изпитване с натоварено ремарке при скорост 40 km/h.
 3.1.2.3.
 Ако спирачната уредба е от инерционен тип, тя трябва да съответства на изискванията от приложение 12 към настоящото правило.
 3.1.2.4.
 Освен това тези превозни средства трябва да се подложат на изпитване тип-I.
 3.1.2.5.
 При изпитване тип-I на полуремарке масата, която се спира от оста (осите) му, трябва да съответства на максималния товар (товари) върху оста (осите) (не се включва натоварването на цапфата).
 3.1.3.
 Предписания относно изпитванията на превозни средства от категория O4:
 3.1.3.1.
 Ако работната спирачна уредба е от тип с непрекъснато или полунепрекъснато действие, сумата на усилията, които действат на периферията на колелата със задействани спирачки, трябва да е най-малко х % от максималния товар върху колелото в неподвижно състояние, където х е със следните стойности:
 x [%]
 ремарке, натоварено и ненатоварено:
 50
 полуремарке, натоварено и ненатоварено:
 45
 ремарке със средна ос, натоварено и ненатоварено:
 50
 3.1.3.2.
 Ако на ремаркето е монтирана пневматична спирачна уредба, по време на изпитването на спиране налягането в линията за управление не трябва да надвишава 650 kРa, а налягането в захранващия въздухопровод не трябва да е не по-голямо от 700 kРa. Скоростта на изпитване е 60 km/h.
 3.1.3.3.
 Освен това тези превозни средства трябва да се подложат на изпитване тип-III.
 3.1.3.4.
 При изпитване тип-III на полуремарке масата, която се спира от оста (осите) му, трябва да съответства на максималното натоварване (натоварвания) върху ос (осите).
 3.2. Ръчна спирачка
 3.2.1.
 Спирачката за паркиране, с която е оборудвано ремаркето, трябва да може


text:
да задържа натовареното ремарке неподвижно, когато е отделено от теглещото превозно средство, при наклон 18 % нагоре или надолу. Приложеното върху органа за управление усилие не трябва да надвишава 60 daN.
 3.3. Автоматични спирачни уредби
 3.3.1.
 При изпитване на натоварено превозно средство със скорост 40 km/h, ефективността на автоматичното спиране в случай на неизправност, описана в точка 5.2.1.18.3 от настоящото правило, не трябва да е по-малка от 13,5 % от максималното натоварване на колелото в неподвижно състояние. При нива на ефективност над 13,5 % се допуска блокиране на колелата.
 4. ВРЕМЕ ЗА СРАБОТВАНЕ
 4.1. Когато превозното средство е оборудвано с работна спирачна уредба, която се задейства изцяло или частично от източник на енергия, различен от мускулната сила на водача, трябва да са удовлетворени следните изисквания:
 4.1.1.
 При рязко спиране времето, изминало от момента на началното задействане на устройството за управление до момента, когато спирачното усилие на най-неблагоприятно разположената ос достигне стойност, съответстваща на предписаната ефективност, не трябва да надвишава 0,6 s.
 4.1.2.
 В случай на превозни средства, оборудвани с пневматични спирачни уредби, се счита, че изискванията от точка 1.1 по-горе са удовлетворени, ако превозното средство съответства на предписанията от приложение 6 към настоящото правило.
 4.1.3.
 В случай на превозни средства, оборудвани с хидравлични спирачни уредби, се счита, че изискванията от точка 4.1.1 по-горе са удовлетворени, ако при рязко спиране отрицателното ускорение на превозното средство или налягането в най-неблагоприятно разположения спирачен цилиндър достигне стойност, съответстваща на предписана ефективност, в рамките на 0,6 s.
 (1) Допуска се колелата да блокират само когато това е изрично указано.
 (2) Производителят трябва да предостави на техническата служба семейството криви на спиране, които са допустими съгласно стратегията за автоматично управление. Тези криви могат да бъдат проверени от техническата служба.
 (3) Със съгласието на техническата служба не се изисква оценка на степента на зареждане за превозни средства, които имат бордови източник на енергия за зареждане на тяговите акумулаторни батерии и средство за регулиране на тяхната степен на зареждане.
 ДОПЪЛНЕНИЕ
 ПРОЦЕДУРА ЗА КОНТРОЛ НА СТЕПЕНТА НА ЗАРЕЖДАНЕ НА АКУМУЛАТОРНАТА БАТЕРИЯ
 Тази процедура се прилага за акумулаторни батерии на превозни средства, използвани за задвижване и рекуперативно спиране.
 Тази процедура изисква използването на ватметър за постоянен ток в двете посоки.
 1. ПРОЦЕДУРА
 1.1.
 Ако акумулаторните батерии са нови или са съхранявани продължително време, те трябва да се подложат на циклично зареждане и разреждане, както е препоръчано от производителя. След завършване на циклите трябва да бъде предвиден период за престояване при температурата на околната среда, не по-малък от 8 часа.
 1.2.
 Пълното зареждане трябва да се постигне, като се използва препоръчаната от производителя процедура на зареждане.
 1.3.
 По време на провеждането на изпитванията на спиране от точки 1.2.11, 1.4.1.2.2, 1.5.1.6 и 1.5.3.1.3 от приложение 4, трябва да се запише енергията във Wh., консумирана от тяговите двигатели и генерирана от уредбата за рекуперативно спиране, като обща текуща сума, която след това да бъде използвана за определяне на степента на зареждане в началото и в края на конкретно изпитване.
 1.4.
 За възпроизвеждане на степента на зареждане на акумулаторните батерии при сравнителни изпитвания, като

type: contracts

jurisdiction: EU


text:
тези по точка 1.5.3.1.3, батериите трябва или да се дозареждат до тази степен, или да се зареждат до по-висока степен и да се разреждат при постоянен товар при приблизително постоянна мощност за достигане на необходимата степен на зареждане. Като алтернативен вариант, за превозни средства само с електрозадвижване с акумулаторно захранване степента на зареждане може да се регулира посредством експлоатацията на превозното средство. Изпитванията, които се провеждат с частично заредена акумулаторна батерия в началото, трябва да започват веднага след като е достигната желаната степен на зареждане.
 ПРИЛОЖЕНИЕ 5
 Допълнителни предписания, приложими към някои превозни средства, посочени в европейската спогодба за международен превоз на опасни товари по шосе (ADR)
 1. ОБХВАТ
 Настоящото приложение се прилага за някои превозни средства, които са предмет на раздел 9.2.3 от приложение Б към Европейската спогодба за международен автомобилни превози на опасни товари (ADR).
 2. ИЗИСКВАНИЯ
 2.1. Общи разпоредби
 Моторните превозни средства и ремаркетата, предназначени за използване като транспортни единици за опасни товари, трябва да изпълняват всички съответни изисквания на настоящото приложение. Освен това по целесъобразност се прилагат следните технически разпоредби:
 2.2. Система против блокиране на колелата на ремаркетата
 2.2.1.
 Ремаркетата от категория O4 трябва да бъдат оборудвани със системи против блокиране на колелата от категория А, определени в приложение 13 от настоящото правило.
 2.3. Допълнителна спирачна уредба
 2.3.1.
 На моторните превозни средства с максимална маса над 16 t или за които е разрешено да теглят ремарке от категория O4 трябва да бъде монтирана допълнителна спирачна уредба съгласно точка 2.15 от настоящото правило, която съответства на следните изискванията:
 2.3.1.1.
 Разположението на органа за управление на допълнителната спирачка трябва да се определя от описанието в точки 2.15.2.1—2.15.2.3 от настоящото правило.
 2.3.1.2.
 В случай на електрическа неизправност в системата против блокиране на колелата трябва автоматично да се изключват интегрираните или комбинирани допълнителни спирачни уредби.
 2.3.1.3.
 Ефективността на допълнителната спирачна уредба трябва да се контролира от системата против блокиране на колелата по такъв начин, че оста (осите), подложена на спиране чрез допълнителната спирачна уредба, да не може да се блокира от тази система при скорост над 15 km/h. Това изискване обаче не се прилага за тази част от спирачната уредба, съставлявана от нормалното спирачно действие на двигателя.
 2.3.1.4.
 Допълнителната спирачна уредба трябва да съдържа няколко степени на ефективност, включително ниска степен, подходяща за ненатоварено превозно средство. Когато допълнителната спирачна уредба на моторно превозно средство се осигурява чрез двигателя, трябва да се предвиди чрез различните предавателни числа да се осигуряват различни степени на ефективност.
 2.3.1.5.
 Ефективността на допълнителната спирачна уредба трябва да бъде такава, че да изпълнява изискванията от точка 1.8 от приложение 4 към настоящото правило (изпитване тип-II) при маса на натоварените превозни средства, която се състои от масата на моторното превозно средство и разрешената максимална теглена маса, но не надвишава общо 44 тона.
 2.3.2.
 Ако ремарке е оборудвано с допълнителна спирачна уредба, то трябва да изпълнява съответните изисквания от точки 2.3.1.1—2.3.1.4 по-горе.
 2.4. Изисквания към спирането за превозни средства EX/III от категории O1 и O2
 2.4.1.
 независимо от предписанията от точка 5.2.2.9 от настоящото правило, превозни средства EX/III, определени


text:
в Правило No 105, от категории O1 и O2, независимо от тяхната маса, трябва да бъдат оборудвани със спирачна уредба, която автоматично спира ремаркето на място, ако теглително-прикачното устройство се разедини, докато ремаркето е в движение.
 ПРИЛОЖЕНИЕ 6
 Метод за измерване на времето за сработване при превозни средства, оборудвани с пневматични спирачни уредби
 1. ОБЩИ ПОЛОЖЕНИЯ
 1.1.
 Времето за сработване на спирачната уредба се определя при неподвижно превозно средство, а налягането се измерва при входа на цилиндъра на най-неблагоприятно разположената спирачка. В случай на превозни средства с комбинирани пневматично-хидравлични спирачни уредби, налягането се измерва при отвора на най-неблагоприятно разположения пневматичен елемент. За превозни средства, оборудвани с датчици за регулиране на спирачното налягане за задните колела в зависимост от товара, тези устройства трябва да са регулирани на положение „натоварено“.
 1.2.
 По време на изпитването ходът на спирачните цилиндри на отделните оси трябва да е изискваният за спирачки, регулирани на възможно най-малка хлабина.
 1.3.
 Определените времена при прилагане на предписанията на настоящото приложение се закръгляват до най-близката десета от секундата. Ако цифрата, представляваща стотиците, е 5 или повече, времето за сработване се закръглява до следващата по-голяма десетица.
 2. МОТОРНИ ПРЕВОЗНИ СРЕДСТВА
 2.1.
 В началото на всяко изпитване, налягането в устройството за натрупване на енергия трябва да бъде равно на минималното налягане, при което регулаторът отново започва да захранва уредбата. За целите на предписаните в настоящото приложение изпитвания при уредби без регулатор (напр. компресор с ограничаване на налягането), налягането в устройството за натрупване на енергия в началото на всяко изпитване трябва да бъде равно на 90 % от посоченото от производителя налягане и определено в точка 1.2.2.1 от част А от приложение 7 към настоящото правило, използвано за изпитванията, предписани в настоящото приложение.
 2.2.
 Времената за сработване във функция от времето за задействане (tf) се получават чрез поредица от задействания до максимум, като се започва от възможно най-краткото до около 0,4 s. Измерените стойности се отбелязват върху графика.
 2.3.
 Времето за сработване, което съответства на времето за задействане от 0,2 s, се взема предвид за целите на изпитването. Това време за сработване може да се получи от графиката чрез интерполация.
 2.4.
 При време за задействане 0,2 s, времето между началото на задействане на органа за управление на спирачната уредба и момента, когато налягането в спирачния цилиндър достигне 75 % от асимптотичната му стойност, не трябва да надвишава 0,6 s.
 2.5.
 В случай на моторни превозни средства с пневматична линия за управление за ремаркета, в допълнение към изискванията от точка 1.1 от настоящото приложение, времето за сработване трябва да се измерва в края на тръбопровод с дължина 2,5 m и с вътрешен диаметър 13 mm, която се свързва към съединителната глава на линията за управление на работната спирачна уредба. По време на това изпитване към съединителната глава на захранващия въздухопровод се свързва обем от 385 ± 5 cm3 (което се счита, че е равно на обема на тръба с дължина 2,5 m и с вътрешен диаметър 13 mm, и има налягане не по-високо от 650 kPa). Седловите влекачи за полуремаркета трябва да са оборудвани


text:
с гъвкави тръбопроводи за свързване към полуремаркета. Следователно съединителните глави се намират на краищата на тези гъвкави тръбопроводи. Дължината и вътрешният диаметър на тръбопроводите се вписват в точка на формуляра 14.7.3, съответстващ на образеца в приложение 2 към настоящото правило.
 2.6.
 Времето от началото на задействането на спирачния педал до момента, в който:
 а)
 налягането, измерено при съединителната глава на пневматичната линия за управление;
 б)
 заявената в цифров вид стойност в линията за електрическо управление, измерена съгласно ISO 11992,
 достигне х % от асимптотичната, съответно крайната, не трябва да бъде по-голямо от стойностите, посочени в таблицата по-долу:
 x [%]
 t [s]
 10
 0,2
 75
 0,4
 2.7.
 В случай на моторни превозни средства, за които е разрешено да теглят ремарке от категория O3 или O4, оборудвани с пневматични спирачни уредби, в допълнение към гореспоменатите изисквания, се проверява, дали са спазени предписанията от точка 5.2.1.18.4.1 от настоящото правило, чрез провеждане на следното изпитване:
 а)
 измерване на налягането в края на тръбопровод с дължина 2,5 m и с вътрешен диаметър 13 mm, която се свързва към съединителната глава на захранващия въздухопровод;
 б)
 симулиране на неизправност в линия за управление при съединителната глава;
 в)
 задействане на органа за управление на работната спирачна уредба за 0,2 s, както е описано в точка 2.3 по-горе.
 3. РЕМАРКЕТА
 3.1. Времената за сработване при ремаркета се измерват без моторно превозно средство. За замяната му е необходимо да се предвиди симулатор, към който се свързват съединителните глави на захранващия въздухопровод, на пневматичната линия за управление и/или на съединителя за линията за електрическо управление.
 3.2. Налягането в захранващия тръбопровод трябва да бъде 650 kPa.
 3.3. Симулаторът на пневматична линия за управление трябва да има следните характеристики:
 3.3.1.
 Той трябва да има резервоар с вместимост 30 литра, който се зарежда до налягане от 650 kPa преди всяко изпитване и не се презарежда по време на всяко отделно изпитване. На изхода на управляващото устройство на спирачката симулаторът трябва да има отвор с диаметър от 4,0 до 4,3 mm включително. Обемът на тръбата, измерен от отвора, до и включително съединителната глава трябва да е 385 ± 5 cm3 (което се счита, че е равно на обема на тръба с дължина 2,5 m, вътрешен диаметър 13 mm и налягане 650 kPa). Наляганията в линия за управление, посочени в точка 3.3.3 от настоящото приложение, трябва да се измерват непосредствено след отвора.
 3.3.2.
 Органът за управление на спирачната уредба трябва да е проектиран така, че ефективността му да не се влияе от изпитващия.
 3.3.3.
 Симулаторът трябва да се регулира, например чрез избора на отвор в съответствие с точка 3.3.1 от настоящото приложение, по такъв начин, че ако към него се свърже резервоар с вместимост 385 ± 5 cm3, времето, необходимо за повишаване на налягането от 65 до 490 kPa (съответно 10 и 75 % от номиналното налягане от 650 kPa) да бъде 0,2 ± 0,01 s. Ако гореспоменатият резервоар се замени с резервоар с вместимост 1 155 ± 15 cm3, времето, за което налягането трябва да се повиши от 65 до 490 kPa, без допълнително регулиране,


text:
трябва да е 0,38 ± 0,02 s. Между тези две стойности на налягане, увеличаването на налягането е приблизително линейно. Тези резервоари трябва да се свързват към съединителната глава без помощта на гъвкави тръбопроводи и да имат вътрешен диаметър не по-малък от 10 mm.
 3.3.4.
 Схемите, посочени в допълнението към настоящото приложение, дават пример за правилното регулиране и използване на симулатора.
 3.4. Симулаторът за проверка на сигналите за сработване, предавани по линията за електрическо управление, трябва да има следните характеристики:
 3.4.1.
 Симулаторът трябва да създава сигнал за заявената в цифров вид стойност в линията за електрическо управление съгласно ISO 11992-2:2003 и да предава необходимата информация към ремаркето през изводи 6 и 7 на електрическия съединител по ISO 7638:1997. За целите на измерването на времето за сработване, по искане на производителя симулаторът може да предава информация на ремаркето, че липсва пневматична линия за управление и сигналът за заявената в цифров вид стойност в линията за електрическо управление се подава от две независими вериги (вж. точки 6.4.2.2.24 и 6.4.2.2.25 от ISO 11992-2:2003).
 3.4.2.
 Органът за управление на спирачната уредба трябва да е проектиран така, че ефективността му да не се влияе от изпитващия.
 3.4.3.
 За целите на измерването на времето за сработване подаваният от електрически симулатор сигнал трябва да бъде еквивалентен на линейно нарастване на налягането на въздуха от 0,0 до 650 kPa за 0,2 + 0,01 s.
 3.4.4.
 Схемите, посочени в допълнението към настоящото приложение, дават пример за правилното регулиране и използване на симулатора.
 3.5. Изисквания за ефективност
 3.5.1.
 За ремаркета с пневматична линия за управление времето между момента, в който подаваното от симулатора налягане към линията за управление достигне 65 kPa, до момента, в който налягането в спирачния изпълнителен механизъм на ремаркето достигне 75 % от асимптотичната му стойност, не трябва да надвишава 0,4 s.
 3.5.1.1.
 Ремаркетата, оборудвани с пневматична линия за управление и линия за електрическо управление, трябва да се проверяват с електрическата енергия, подавана на ремаркето през електрическия съединител по ISO 7638:1997 (извод 5 или 7).
 3.5.2.
 За ремаркета с линия за електрическо управление времето между момента, в който подаваното от симулатора налягане към линията за управление надвиши стойност, еквивалентна на 65 kPa, до момента, в който налягането в спирачния изпълнителен механизъм на ремаркето достигне 75 % от асимптотичната му стойност, не трябва да надвишава 0,4 s.
 3.5.3.
 В случай на ремаркета, оборудвани с пневматична линия за управление и линия за електрическо управление, измерването на времето за сработване във всяка линия за управление трябва да се извършва независимо, в съответствие с процедурата, определена по-горе.
 ДОПЪЛНЕНИЕ
 ПРИМЕРИ НА СИМУЛАТОР
 (вж. приложение 6, точка 3)
 1.
 Регулиране на симулатора
 2.
 Изпитване на ремаркето
 3.
 Пример на симулатор за линии за електрическо управление
 ПРИЛОЖЕНИЕ 7
 Предписания относно източниците на енергия и устройствата за натрупване на енергия (акумулаторите на енергия)
 А. ПНЕВМАТИЧНИ СПИРАЧНИ УРЕДБИ
 1. КАПАЦИТЕТ НА УСТРОЙСТВАТА ЗА НАТРУПВАНЕ НА ЕНЕРГИЯ (АКУМУЛАТОРИТЕ НА ЕНЕРГИЯ)
 1.1. Общи положения
 1.1.1.
 Превозните средства, при които за работата на спирачната уредба е необходимо използването на сгъстен въздух, трябва да бъдат оборудвани с устройства за натрупване на


text:
енергия (акумулатори на енергия) с капацитет, отговарящ на изискванията от точки 1.2 и 1.3 от настоящото приложение (част А).
 1.1.2.
 Трябва да бъде осигурена възможност за лесно идентифициране на акумулаторите от различните кръгове.
 1.1.3.
 Допуска се обаче устройствата за натрупване на енергия да не бъдат с предписания капацитет, ако спирачната уредба е такава, че без какъвто и да е акумулатор на енергия да може да се постигне спирачна ефективност, най-малко равна на предписаната за аварийната спирачна уредба.
 1.1.4.
 При проверка на съответствието с изискванията от точки 1.2 и 1.3 от настоящото приложение спирачките трябва да са регулирани на възможно най-малка хлабина.
 1.2. Моторни превозни средства
 1.2.1.
 Устройствата за натрупване на енергия (акумулаторите на енергия) на моторните превозни средства трябва да бъдат такива, че след осемкратно пълно задействане на органа за управление на работната спирачна уредба измереното налягане в устройството (устройствата) за натрупване на енергия да не бъде по-ниско от налягането, необходимо за достигане на предписаната ефективност за аварийната спирачна уредба.
 1.2.2.
 Изпитването трябва да се проведе в съответствие със следните изисквания:
 1.2.2.1.
 началното ниво на енергията в устройството (устройствата) за натрупване на енергия трябва да бъде равно на посоченото от производителя (1). То трябва да бъде такова, че да може да се постигне предписаната ефективност на работната спирачна уредба;
 1.2.2.2.
 устройството (устройствата) за натрупване на енергия не трябва да се дозарежда; освен това устройството (устройствата) за натрупване на енергия на допълнителното оборудване трябва да бъде изолирано;
 1.2.2.3.
 В случай на моторно превозно средство, за което е разрешено да се прикачва ремарке и е с пневматична линия за управление, захранващият въздухопровод се прекъсва, а към съединителната глава на пневматичната линия за управление се свързва резервоар за сгъстен въздух с обем 0,5 l. Налягането в този резервоар за сгъстен въздух се изпуска напълно преди всяко задействане на спирачките. След провеждане на изпитването, посочено в точка 1.2.1 по-горе, нивото на енергията, подавана в пневматичната линия за управление, не трябва да бъде по-ниско от половината от стойността на налягането, получена при първото задействане на спирачката.
 1.3. Ремаркета
 1.3.1.
 Устройствата за натрупване на енергия (акумулатори на енергия), с които ремаркетата са оборудвани, трябва да бъдат такива, че след осемкратно пълно задействане на органа за управление на работната спирачна уредба на теглещото превозно средство, подаваното налягане към работните механизми да не бъде по-ниско от половината от стойността, получена при първото задействане на спирачката и без да се задейства автоматичната спирачка или спирачката за паркиране на ремаркето.
 1.3.2.
 Изпитването трябва да се провежда в съответствие със следните изисквания:
 1.3.2.1.
 налягането в устройствата за натрупване на енергия в началото на всяко изпитване трябва да бъде 850 kPa;
 1.3.2.2.
 захранващият тръбопровод се прекъсва; освен това устройството (устройствата) за натрупване на енергия на допълнителното оборудване трябва да бъде изолирано;
 1.3.2.3.
 устройствата за натрупване на енергия не трябва да се дозареждат;
 1.3.2.4.
 при всяко задействане на спирачката налягането във пневматичната линия за управление трябва да бъде 750 kPa;
 1.3.2.5.
 при всяко задействане на спирачката заявената в цифров вид стойност в линията за електрическо управление трябва да съответства на налягане 750 kPa.


text:
2. КАПАЦИТЕТ НА ИЗТОЧНИЦИТЕ НА ЕНЕРГИЯ
 2.1. Общи положения
 Компресорите трябва да отговарят на изискванията, посочени в следните точки:
 2.2. Определения
 2.2.1.
 „p1“ е налягането, съответстващо на 65 % от определеното в точка 2.2.2 по-долу налягане „ p2“;
 2.2.2.
 „p2“ е определената от производителя и посочена в точка 1.2.2.1 по горе стойност;
 2.2.3.
 „t1“ е времето, необходимо за нарастване на относителното налягане от 0 до p1; „t2“ е времето, необходимо за нарастване на относителното налягане от 0 до p2.
 2.3. Условия при измерването
 2.3.1.
 При всички случаи честотата на въртене на компресора трябва да съответства на честотата на въртене на двигателя при максимална мощност, или на честотата на въртене на двигателя при мощност, ограничена от регулатора.
 2.3.2.
 По време на изпитванията за определяне на времето t1 и времето t2, устройството (устройствата) за натрупване на енергия на допълнителното оборудване трябва да се изолира.
 2.3.3.
 Ако се предвижда да се прикачва ремарке към моторно превозно средство, ремаркето се симулира посредством устройство за натрупване на енергия, чието максимално относително налягане p (изразено в kPa/100) е равно на налягането, което може да бъде подадено от захранващия кръг на теглещото превозно средство и чийто капацитет V, изразен в литри, се определя по формулата p × V = 20 R (където R е допустимото максимално натоварване върху осите на ремаркето или полуремаркето, изразено в тонове).
 2.4. Анализ на резултатите
 2.4.1.
 За най-неблагоприятно разположеното устройство за натрупване на енергия времето t1 не трябва да надвишава:
 2.4.1.1.
 3 минути в случай на превозни средства, за които не е разрешено да се прикачва ремарке; или
 2.4.1.2.
 6 минути в случай на превозни средства, за които е разрешено да се прикачва ремарке.
 2.4.2.
 За най-неблагоприятно разположеното устройство за натрупване на енергия времето t2 не трябва да надвишава:
 2.4.2.1.
 6 минути в случай на превозни средства, за които не е разрешено да се прикачва ремарке; или
 2.4.2.2.
 9 минути в случай на превозни средства, за които е разрешено да се прикачва ремарке.
 2.5. Допълнителни изпитвания
 2.5.1.
 Ако моторното превозно средство е оборудвано с едно или повече устройства за натрупване на енергия за допълнително оборудване с общ капацитет повече от 20 % от общия капацитет на спирачните устройства за натрупване на енергия, трябва да се проведе допълнително изпитване, по време на което не се допуска нарушаване работата на клапаните, управляващи зареждането на устройството (устройствата) за натрупване на енергия за допълнителното оборудване.
 2.5.2.
 По време на споменатото преди изпитване се проверява дали времето t3, необходимо за повишаване на налягането от 0 до p2 в най-неблагоприятно разположеното спирачно устройство за натрупване на енергия, е по-малко от:
 2.5.2.1.
 8 минути в случай на превозни средства, за които не е разрешено да се прикачва ремарке; или
 2.5.2.2.
 11 минути в случай на превозни средства, за които е разрешено да се прикачва ремарке.
 2.5.3.
 Изпитването се провежда при условията, предписани в точки 2.3.1 и 2.3.3 по-горе.
 2.6. Теглещи превозни средства
 2.6.1.
 Превозни средства, за които е разрешено да се прикачва ремарке, трябва също да съответстват на изложените по-горе изисквания за превозни средства, за които такова прикачване не


text:
е разрешено. В този случай изпитванията от точки 2.4.1 и 2.4.2 (и 2.5.2) от настоящото приложение се провеждат без устройството за натрупване на енергия, споменато в точка 2.3.3 по-горе.
 Б. СПИРАЧНИ УРЕДБИ С ВАКУУМЕН УСИЛВАТЕЛ
 1. КАПАЦИТЕТ НА УСТРОЙСТВАТА ЗА НАТРУПВАНЕ НА ЕНЕРГИЯ (АКУМУЛАТОРИТЕ НА ЕНЕРГИЯ)
 1.1. Общи положения
 1.1.1.
 Превозните средства, при които за работата на спирачната уредба е необходимо използването на вакуум, трябва да бъдат оборудвани с устройства за натрупване на енергия (акумулатори на енергия) с капацитет, отговарящ на изискванията от точки 1.2 и 1.3 от настоящото приложение (част Б).
 1.1.2.
 Допуска се обаче устройствата за натрупване на енергия да не бъдат с предписания капацитет, ако спирачната уредба е такава, че без какъвто и да е акумулатор на енергия да може да се постигне спирачна ефективност, най-малко равна на предписаната за аварийната спирачна уредба.
 1.1.3.
 При проверка на съответствието с изискванията от точки 1.2 и 1.3 от настоящото приложение спирачките трябва да бъдат регулирани на възможно най-малка хлабина.
 1.2. Моторни превозни средства
 1.2.1.
 Устройствата за натрупване на енергия (акумулаторите на енергия) на моторните превозни средства трябва да бъдат такива, че да продължава да бъде възможно да се постигне спирачната ефективност, предписана за аварийната спирачна уредба:
 1.2.1.1.
 след осемкратно пълно задействане на органа за управление на работната спирачна уредба, когато източникът на енергия е вакуумпомпа; и
 1.2.1.2.
 след четирикратно пълно задействане на органа за управление на работната спирачна уредба, когато източникът на енергия е двигателят.
 1.2.2.
 Изпитването трябва да се провежда в съответствие със следните изисквания:
 1.2.2.1.
 началното ниво на енергията в устройството (устройствата) за натрупване на енергия трябва да бъде равно на посоченото от производителя (2). То трябва да бъде такова, че да може да се постигне предписаната ефективност на работната спирачна уредба и да съответства на подналягане, което не е над 90 % от максималното подналягане, осигурявано от източника на енергия;
 1.2.2.2.
 устройството (устройствата) за натрупване на енергия не трябва да се дозарежда; освен това устройството (устройствата) за натрупване на енергия на допълнителното оборудване трябва да бъде изолирано;
 1.2.2.3.
 в случай на моторно превозно средство, за което е разрешено да тегли ремарке, захранващият тръбопровод се прекъсва и устройство за натрупване на енергия с капацитет от 0,5 l се свързва към линията за управление. След провеждане на изпитването, посочено в точка 1.2.1 по-горе, стойността на подналягането в линията за управление не трябва да бъде по-ниско от половината от стойността на подналягането, получена при първото задействане на спирачката.
 1.3. Ремаркета (само категории O1 и O2)
 1.3.1.
 Устройствата за натрупване на енергия (акумулатори на енергия), с които ремаркетата са оборудвани, трябва да бъдат такива, че след изпитване, включващо четирикратно пълно задействане на работната спирачна уредба на ремаркето, осигуряваното до точките на потребление ниво на подналягането да не бъде по-ниско от половината от стойността, получена при първото задействане на спирачката.
 1.3.2.
 Изпитването трябва да се провежда в съответствие със следните изисквания:
 1.3.2.1.
 началното ниво на енергията в устройството (устройствата) за натрупване на енергия трябва да бъде равно на посоченото от производителя (2). То трябва да бъде такова, че да може да


text:
се постигне предписаната ефективност на работната спирачна уредба.
 1.3.2.2.
 устройството (устройствата) за натрупване на енергия не трябва да се дозарежда; освен това устройството (устройствата) за натрупване на енергия на допълнителното оборудване трябва да бъде изолирано.
 2. КАПАЦИТЕТ НА ИЗТОЧНИЦИТЕ НА ЕНЕРГИЯ
 2.1. Общи положения
 2.1.1.
 Като се отчете атмосферното налягане, източникът на енергия трябва да може за 3 минути да постигне в устройството (устройствата) за натрупване на енергия първоначалното ниво, посочено в точка 1.2.2.1 по-горе. В случай на моторни превозни средства, за които е разрешено да се прикачва ремарке, времето за достигане на това ниво при посочените в точка 2.2 по-долу условия не трябва да надвишава 6 минути.
 2.2. Условия при измерването
 2.2.1.
 Честотата на въртене на източника за създаване на подналягане трябва да бъде:
 2.2.1.1.
 когато източникът за създаване на подналягане е двигателят на превозното средство, получената честота на въртене на двигателя при работа на двигателя на празен ход, като превозното средство е на място с изключени предавки;
 2.2.1.2.
 когато източникът за създаване на подналягане е помпа — постигнатата честота на въртене на двигателя при работа на двигателя при 65 % от честотата на въртене, съответстваща на максималната развивана от него мощност; и
 2.2.1.3.
 когато източникът за създаване на подналягане е помпа и двигателят е оборудван с регулатор — постигнатата честота на въртене на двигателя при работа на двигателя при 65 % от максималната позволена от регулатора честота на въртене.
 2.2.2.
 Ако се предвижда към моторното превозно средство да се прикачва ремарке с работна спирачна уредба с вакуумен усилвател, ремаркето се симулира посредством устройство за натрупване на енергия с капацитет V, изразен в литри, получен по формулата V = 15 R, където R е максимално допустимата маса върху осите на ремаркето или полуремаркето, изразено в тонове.
 В. ХИДРАВЛИЧНИ СПИРАЧНИ УРЕДБИ СЪС ЗАПАСЕНА ЕНЕРГИЯ
 1. КАПАЦИТЕТ НА УСТРОЙСТВАТА ЗА НАТРУПВАНЕ НА ЕНЕРГИЯ (АКУМУЛАТОРИТЕ НА ЕНЕРГИЯ)
 1.1. Общи положения
 1.1.1.
 Превозните средства, при които за работата на спирачната уредба е необходимо използването на запасена енергия, осигурявана от спирачна течност под налягане, трябва да бъдат оборудвани с устройства за натрупване на енергия (акумулатори на енергия) с капацитет, отговарящ на изискванията на точки 1.2 от настоящото приложение (част В).
 1.1.2.
 Допуска се обаче устройствата за натрупване на енергия да не бъдат с предписания капацитет, ако спирачната уредба е такава, че без какъвто и да е акумулатор на енергия, чрез органа за управление на работната спирачка, да може да се постигне спирачна ефективност, най-малко равна на предписаната за аварийната спирачна уредба.
 1.1.3.
 При проверка на съответствието с изискванията от точки 1.2.1, 1.2.2 и 2.1 от настоящото приложение спирачките трябва да бъдат регулирани на възможно най-малка хлабина, а за проверка на съответствието по точка 1.2.1 честотата на пълните задействания трябва да осигурява интервал от най-малко 60 s между две последователни задействания.
 1.2. Моторни превозни средства
 1.2.1.
 Моторните превозни средства, оборудвани с хидравлична спирачна уредба със запасена енергия, трябва да отговарят на следните изисквания:
 1.2.1.1.
 след осемкратно пълно задействане на органа за управление на работната спирачна уредба, при деветото задействане трябва да се постигне предписаната ефективност


text:
за аварийната спирачна уредба.
 1.2.1.2.
 Изпитването трябва да се провежда в съответствие със следните изисквания:
 1.2.1.2.1.
 изпитването трябва да започва при посоченото от производителя налягане, но не по-високо от налягането на включване на източника на енергия.
 1.2.1.2.2.
 устройството (устройствата) за натрупване на енергия не трябва да се дозарежда; освен това устройството (устройствата) за натрупване на енергия на допълнителното оборудване трябва да бъде изолирано.
 1.2.2.
 Счита се, че моторни превозни средства, оборудвани с хидравлични спирачни уредби със запасена енергия, които не отговарят на изискванията от точка 5.2.1.5.1 от настоящото правило, удовлетворяват условията по тази точка, ако отговарят на следните изисквания:
 1.2.2.1.
 След всяка единична неизправност в задействането, след осемкратно пълно задействане на органа за управление на работната спирачна уредба при деветото задействане трябва да се постига най-малко ефективността, предписана за аварийната спирачна уредба, или, когато ефективността на аварийната спирачна уредба, за която е необходимо използването на запасена енергия, се постига с отделен орган за управление, след осемкратно пълно задействане трябва да продължава да е възможно при деветото задействане да се постигне предписаната в т. 5.2.1.4 от настоящото правило остатъчна ефективност.
 1.2.2.2.
 Изпитването трябва да се провежда в съответствие със следните изисквания:
 1.2.2.2.1.
 при изключен или включен източник на енергия при скорост, съответстваща на честотата на въртене на двигателя на празен ход, може да се предизвика всякаква неизправност в задействането. Преди да се предизвика тази неизправност, налягането в устройството(устройствата) за натрупване на енергия трябва да бъде равно на посоченото от производителя налягане на включване, но да не надвишава налягането при включване на източника на енергия;
 1.2.2.2.2.
 допълнителното оборудване и неговите устройства за натрупване на енергия, ако има такива, трябва да бъдат изолирани.
 2. КАПАЦИТЕТ НА ХИДРАВЛИЧНИТЕ ИЗТОЧНИЦИ НА ЕНЕРГИЯ
 2.1.
 Източниците на енергия трябва да отговарят на изискванията, посочени в следните точки:
 2.1.1.
 Определения
 2.1.1.1.
 „p1“ представлява максималното работно налягане на уредбата (налягане на изключване) в устройството (устройствата) за натрупване на енергия, указано от производителя.
 2.1.1.2.
 „p2“ представлява налягането след четирикратно пълно задействане на органа за управление на работната спирачна уредба, при начално налягане p1, без дозареждане на устройството (устройствата) за натрупване на енергия.
 2.1.1.3.
 „t“ представлява времето, необходимо за нарастване на налягането от p2 до p1 в устройството (устройствата) за натрупване на енергия, без задействане на органа за управление на работната спирачна уредба.
 2.1.2.
 Условия при измерването
 2.1.2.1.
 По време на изпитванията за определяне на времето t интензивността на зареждане на източника на енергия трябва да е равна на интензивността при работа на двигателя с обороти, съответстващи на максималната му мощност, или с оборотите, допускани от ограничителя за максималните обороти.
 2.1.2.2.
 По време на изпитванията за определяне на времето t, устройството (устройствата) за натрупване на енергия на допълнителното оборудване не трябва да се изолира по друг начин освен автоматично.
 2.1.3.
 Анализ на резултатите
 2.1.3.1.
 За всички превозни средства, с изключение на тези от категории M3, N2 и N3, времето t не трябва да надвишава 20 s.
 2.1.3.2.
 В случай на превозни средства от категории M3, N2 и N3 времето t не трябва да надвишава 30 секунди.
 3. ХАРАКТЕРИСТИКИ НА ПРЕДУПРЕДИТЕЛНИТЕ УСТРОЙСТВА


text:
При спрян двигател и начално налягане, което може да бъде определено от производителя, но не е по-голямо от налягането на включване, предупредителното устройство не трябва да се включва след две пълни задействания на органа за управление на работната спирачна уредба.
 (1) Началното ниво на енергия трябва да бъде указано в документа за одобрение.
 (2) Началното ниво на енергия трябва да бъде указано в документа за одобрение.
 ПРИЛОЖЕНИЕ 8
 Предписания относно специфични условия за пружинни спирачки
 1. ОПРЕДЕЛЕНИЕ
 1.1.
 „Пружинни спирачки“ са спирачни уредби, в които необходимите за спирането източници на енергия са една или няколко пружини, действащи като устройство за натрупване на енергия (акумулатор на енергия).
 1.1.1.
 Енергията, необходима за свиване на пружината, за да се освободи спирачката, трябва да се осигурява и управлява от „орган за управление“, който се задейства от водача (вж. определението в точка 2.4 от настоящото правило).
 1.2.
 „Камера за свиване на пружината“ означава камерата, където се извършват промените в налягането, предизвикващи свиване на пружината.
 1.3.
 Когато пружината се свива от вакуумно устройство, навсякъде в настоящото приложение „налягане“ означава подналягане.
 2. ОБЩИ ПОЛОЖЕНИЯ
 2.1.
 Пружинната спирачка не се използва като работна спирачна уредба. Въпреки това, в случай на неизправност в част от задействането на работната спирачна уредба, може да се използва пружинна спирачка за постигане на предписаната в точка 5.2.1.4 от настоящото правило остатъчна ефективност, при условие че водачът може да прилага плавно това действие. В случай на моторни превозни средства, с изключение на седлови влекачи за полуремаркета, които отговарят на изискванията, посочени в т. 5.2.1.4.1 от настоящото правило, пружинната спирачка не трябва да бъде единствен източник на остатъчно спиране. При ремаркетата не трябва да се използват пружинни спирачки с вакуумен усилвател.
 2.2.
 Малки отклонения в някои от границите на налягането, които могат да се появят в захранващия провод към камерата за свиване на пружината, не трябва да предизвикват съществено отклонение в спирачното усилие.
 2.3.
 За моторни превозни средства, оборудвани с пружинни спирачки, се прилагат следните изисквания:
 2.3.1.
 Захранващият провод към камерата за свиване на пружината трябва да включва собствен акумулатор на енергия или да се зарежда от най-малко два независими акумулатора на енергия. Захранващият тръбопровод на ремаркето може да бъде включен към тази захранваща линия при условие, че при понижаване на налягането в него, не се задействат изпълнителните механизми на пружинните спирачки.
 2.3.2.
 Енергията от захранващата линия на изпълнителните механизми на пружинната спирачка може да се подава и на допълнителното оборудване само при условие че неговата работа, дори в случай на повреда на източника на енергия, няма да доведе до намаляване на акумулатора на енергия на пружинната спирачка под ниво, от което да не е възможно нейното освобождаване.
 2.3.3.
 Във всеки случай по време на дозареждане на спирачната уредба от нулево налягане, пружинната спирачка не трябва да освобождава, докато налягането в работната спирачна уредба не стане достатъчно за осигуряване най-малко на предписаната аварийна спирачна ефективност за натоварено превозно средство, като се използва органът за управление на работната спирачна уредба.
 2.3.4.
 След като са задействани пружинните спирачки, освобождаването трябва да се извършва само тогава, когато в


text:
работната спирачна уредба има достатъчно налягане, което все пак да може да осигури предписаната остатъчна спирачна ефективност за натоварено превозно средство, чрез задействане на органа за управление на работната спирачна уредба.
 2.4.
 При моторни превозни средства уредбата трябва да бъде проектирана така, че спирачките да могат да се задействат и освобождават най-малко три пъти, когато първоначалното налягане в камерата за свиване на пружината е равно на максималното проектно налягане. В случай на ремаркета, трябва да бъде осигурена възможност за най-малко трикратно освобождаване на спирачките след разединяване на ремаркето, като налягането в захранващия тръбопровод преди разединяването е 750 kPa. Преди проверката обаче аварийната спирачка трябва да бъде освободена. Тези изисквания трябва да бъдат удовлетворени, когато спирачките са регулирани на възможно най-малка хлабина. Освен това, когато ремаркето е прикачено към теглещото превозно средство, спирачката за паркиране трябва да може да се задейства и освобождава по начин, посочен в точка 5.2.2.10 от настоящото правило.
 2.5.
 За моторни превозни средства налягането в камерата за свиване на пружината, при което пружините започват да задействат спирачките, регулирани на възможно най-малка хлабина, трябва да бъде не повече от 80 % от нормално разполагаемото налягане.
 В случай на ремаркета, налягането в камерата за свиване на пружината, при което пружините започват да задействат спирачките, не трябва да бъде по-високо от налягането, получено след четирикратно пълно задействане на работната спирачна уредба, в съответствие с точка 1.3 от приложение 7 към настоящото правило. Първоначалното налягане трябва да бъде 700 kPa.
 2.6.
 Когато налягането в провода, по който се подава енергия към камерата за свиване на пружината — с изключение на проводите от допълнителното устройство за освобождаване на спирачките чрез течност под налягане — спадне до ниво, при което частите на спирачката започнат да се движат, трябва да се задейства оптично или звуково предупредително устройство. Ако е спазено това изискване, сигналното устройство може да се състои от червен предупредителен сигнал, посочен в точка 5.2.1.29.1.1 от настоящото правило. Това предписание не се отнася за ремаркета.
 2.7.
 Ако моторно превозно средство, за което е разрешено да се прикачва ремарке със спирачни уредби с непрекъснато или полунепрекъснато действие, е оборудвано със пружинни спирачки, автоматичното задействане на пружинните спирачки трябва да води до задействането на спирачките на ремаркето.
 3. ДОПЪЛНИТЕЛНО УСТРОЙСТВО ЗА ОСВОБОЖДАВАНЕ НА СПИРАЧКИТЕ
 3.1.
 Пружинната спирачка трябва да бъде проектирана така, че в случай на неизправност да продължава да е възможно нейното освобождаване. Това може да се осъществява чрез допълнително устройство за освобождаване (пневматично, механично и др.).
 Допълнителните устройства за освобождаване, които ползват акумулатор на енергия за освобождаване, трябва да черпят енергията си от акумулатор на енергия, който е независим от акумулатора на енергия, използван обикновено за сработване на пружинната спирачка. Въздухът или хидравличната течност в такова допълнително устройство за освобождаване на спирачката, може да действа върху повърхността на едно и също бутало в камерата за свиване на пружината, която обикновено се използва за пружинната спирачка, ако допълнителното устройство за освобождаване на спирачката ползва отделен тръбопровод. Мястото на съединяване на този тръбопровод с тръбопровода, свързващ управляващото устройство с изпълнителните механизми на пружинната спирачка, трябва


text:
да се намира зад всеки изпълнителен механизъм непосредствено преди отвора към камерата за свиване на пружината на пружинната спирачка, когато не е част от корпуса на изпълнителния механизъм. Това съединение трябва да включва устройство, което предотвратява влиянието на един тръбопровод върху друг. Изискванията от точка 5.2.1.6 от настоящото правило се прилагат също и за това устройство.
 3.1.1.
 За целите на изискването от точка 3.1, компонентите на задействането на пружинната спирачка не трябва да се считат за подлежащи на неизправност, когато при условията на точка 5.2.1.2.7 от настоящото правило не са податливи на счупване, при условие че са изработени от метал или от материал с подобни характеристики и не се деформират значително при нормално спиране.
 3.2.
 Ако работата на посоченото в точка 3.1 допълнително устройство изисква използване на инструмент или ключ, този инструмент или ключ трябва да се намира в превозното средство.
 3.3.
 Когато допълнителното устройство за освобождаване използва запасена енергия за освобождаването на пружинните спирачки, се прилагат следните допълнителни изисквания:
 3.3.1.
 когато органът за управление на допълнителното устройство за освобождаване на пружинните спирачки е същият, който се използва за аварийната спирачна уредба/ръчната спирачка, във всички случаи се прилагат изискванията, определени в точка 2.3 по-горе;
 3.3.2.
 когато органът за управление на допълнителното устройство за освобождаване на пружинните спирачки е отделен от този, който се използва за аварийната спирачна уредба/ръчната спирачка, и в двата случая се прилагат изискванията, определени в точка 2.3 по-горе; изискванията от точка 2.3.4 по-горе обаче не се прилагат за допълнителното устройство за освобождаване на пружинните спирачки; освен органът за управление на допълнителното устройство за освобождаване трябва да бъде разположено така, че да бъде защитено против задействане от водача от неговото нормално място за управление.
 3.4.
 Ако в допълнителното устройство за освобождаване се използва сгъстен въздух, устройството трябва да бъде задействано от отделен орган на управление, който не е свързан към органа на управление на пружинната спирачка.
 ПРИЛОЖЕНИЕ 9
 Предписания относно спирачки за паркиране, оборудвани с механично устройство за блокиране на спирачните цилиндри (блокиращи механизми)
 1. ОПРЕДЕЛЕНИЕ
 „Устройство за механично блокиране на спирачните цилиндри“ означава устройство, което осигурява сработване на спирачката за паркиране чрез механичното блокиране на стеблото на спирачното бутало. Механичното блокиране настъпва, когато блокиращата камера се освободи от въздуха под налягане; нейната конструкция осигурява възможност за освобождаване, когато в тази камера отново се създаде налягане.
 2. СПЕЦИАЛНИ ИЗИСКВАНИЯ
 2.1.
 Когато налягането в блокиращата камера наближи ниво, съответстващо на стойността за механично блокиране, трябва да бъде задействано оптично или звуково предупредително устройство. Ако е спазено това изискване, сигналното устройство може да се състои от червен предупредителен сигнал, посочен в точка 5.2.1.29.1.1 от настоящото правило. Това предписание не се отнася за ремаркета.
 В случай на ремаркета, стойността на налягането, съответстваща на стойността за механично блокиране, не трябва да надвишава 400 kPa. При каквато и да е единична неизправност в работната спирачна уредба на ремаркето трябва да може да се постигне спирачна ефективност, определена за ръчната спирачка. Освен това трябва да бъде осигурена възможност за най-малко трикратно освобождаване на спирачките след разединяване на ремаркето, като налягането в захранващия тръбопровод преди


text:
разединяването е 650 kPa. Тези условия се удовлетворяват, когато спирачките са регулирани на възможно най-малка хлабина. Когато ремаркето е прикачено към теглещото превозно средство, спирачката за паркиране трябва също да може да се задейства и освобождава по начин, посочен в точка 5.2.2.10 от настоящото правило.
 2.2.
 В случай на цилиндри, оборудвани с механично блокиращо устройство, трябва да се осигурява преместване на спирачното бутало с помощта на всяко едно от двете независими устройства за натрупване на енергия.
 2.3.
 Блокираният спирачен цилиндър трябва да може да се освобождава само когато е сигурно, че спирачката може отново да се задейства след освобождаването.
 2.4.
 В случай на неизправност в източника, който снабдява с енергия блокиращата камера, трябва да бъде осигурено спомагателно разблокиращо устройство (напр. механично или пневматично), което може да използва въздуха, съдържащ се в една от гумите на превозното средство.
 2.5.
 Органът за управление трябва да е такъв, че при задействане да изпълнява последователно следните функции: да използва спирачките по начин, осигуряващ необходимата степен на ефективност на ръчната спирачка, да блокира спирачките в това положение, след което да прекрати усилието за задействане на спирачката.
 ПРИЛОЖЕНИЕ 10
 Разпределяне на спирачното усилие между осите на превозните средства и изисквания за съвместимост между теглещи превозни средства и ремаркета
 1. ОБЩИ ИЗИСКВАНИЯ
 1.1.
 Превозните средства от категории M2, M3, N, O2, O3 и O4, които не са оборудвани със система против блокиране на колелата, както е определена в приложение 13 към настоящото правило, трябва да отговарят на всички изисквания от настоящото приложение. Ако се използва специално устройство, то трябва да работи автоматично (1).
 Превозните средства обаче от посочените по-горе категории, които са оборудвани със система против блокиране на колелата, както е определена в приложение 13, ако са допълнително оборудвани със специално автоматично устройство, управляващо разпределението на спирачното усилие между осите, трябва също отговарят на изискванията от точки 7 и 8 от настоящото приложение. В случай на неизправност в органа за управление, превозното средство трябва да може да бъде спряно по начина, посочен в точка 6 от настоящото приложение.
 1.1.1.
 Когато на превозното средство е монтирана допълнителна спирачна уредба, нейното спирачно усилие не трябва да се взема при определяне на ефективността на превозното средство по отношение на предписанията от настоящото приложение.
 1.2.
 Изискванията относно диаграмите, посочени в точки 3.1.5, 3.1.6, 4.1, 5.1 и 5.2 от настоящото приложение, са валидни както за превозни средства с пневматична линия за управление съгласно точка 5.1.3.1.1 от настоящото правило, така и за моторни превозни средства с линия за електрическо управление съгласно точка 5.1.3.1.3 от настоящото правило. И в двата случая базовата стойност (абсцисата в диаграмите) е стойността на предаваното налягане в линията за управление:
 а)
 за превозни средства, оборудвани съгласно точка 5.1.3.1.1 от настоящото правило, това е действителното пневматично налягане в линията за управление (pm);
 б)
 за превозни средства, оборудвани съгласно точка 5.1.3.1.3 от настоящото правило, това е налягането, съответстващо на предаваната заявена в цифров вид стойност в линията за електрическо управление, съгласно ISO 11992.
 Превозните средства, оборудвани съгласно точка 5.1.3.1.2 от настоящото правило (с пневматична линия за управление и линия за електрическо


text:
управление), трябва да съответстват на изискванията на диаграмите, които се отнасят за двете линии за управление. Не се изисква обаче наличието на идентични криви на спирачните характеристики, които се отнасят и за двете линии за управление.
 1.3.
 Проверка на развиването на спирачното усилие
 1.3.1.
 По време на одобряването на типа трябва да се провери дали процесът на спирането върху всяка ос от всяка независима група оси (2) е в рамките на следните обхвати на налягането:
 а)
 натоварени превозни средства:
 поне една ос трябва да започне да развива спирачно усилие, когато налягането при съединителната глава е в рамките на обхват на налягането 20—100 kPa;
 поне една ос от всяка друга група трябва да започне да развива спирачно усилие, когато налягането при съединителната глава е ≤ 120 kPa;
 б)
 ненатоварени превозни средства:
 поне една ос трябва да започне да развива спирачно усилие, когато налягането при съединителната глава е в обхвата на налягане 20—100 kPa;
 1.3.1.1.
 При вдигнато над земната повърхност колело (колела) на оста (осите), така че да се върти свободно, се увеличава заявената интензивност на спиране и се измерва налягането при съединителната глава, съответстващо на момента, в който колелото (колелата) вече не може да се върти на ръка. Това условие се определя като развиване на спирачното усилие.
 1.4.
 В случай на превозни средства от категория О с пневматични спирачни уредби, когато се използва алтернативната процедура за одобрение, определена в приложение 20, съответните изчисления, предвидени в настоящото приложение, се правят, като се използват характеристиките, свързани с ефективността, посочени в съответните протоколи за проверка по приложение 19, и височината на центъра на тежестта, получена по метода, определен в приложение 20, допълнение 1.
 2. ОЗНАЧЕНИЯ
 i
 =
 индекс за оста (i = 1, първа ос; i = 2, втора ос; и т. н.)
 Pi
 =
 нормална реакция на пътната повърхност върху оста i при статични условия
 Ni
 =
 нормална динамична реакция на пътната повърхност върху оста i при спиране
 Ti
 =
 усилие, упражнявано от спирачките върху оста i, при нормални условия на спиране върху пътя
 fi
 =
 Ti/Ni, използване на сцеплението за ос i (3)
 J
 =
 отрицателно ускорение на превозното средство
 g
 =
 земно ускорение: g = 9,81 m/s2
 z
 =
 интензивност на спиране на превозното средство = J/g (4)
 P
 =
 маса на превозното средство
 h
 =
 височина над земната повърхност на центъра на тежестта, определена от производителя и приета от техническите служби, провеждащи изпитването за одобрение
 E
 =
 междуосие
 k
 =
 теоретичен коефициент на сцепление между гумата и пътя
 Kc
 =
 корекционен коефициент: натоварено полуремарке
 Kv
 =
 корекционен коефициент: ненатоварено полуремарке
 TM
 =
 сума на спирачните усилия по периферията на всички колела на превозни средства, теглещи ремаркета
 PM
 =
 обща нормална статична реакция на пътната повърхност за превозни средства, теглещи ремаркета (5)
 pm
 =
 налягане при съединителната глава на линията за управление
 TR
 =
 сума на спирачните усилия по периферията на всички колела на ремаркето
 PR
 =
 обща нормална статична реакция на пътната повърхност за всички колела на ремарке (5)
 PRmax
 =
 стойност на PR при максимална маса на ремаркето
 ER


text:
=
 разстояние между цапфата и осевата линия на оста или осите на полуремаркето
 hR
 =
 височина над земната повърхност на центъра на тежестта на полуремарке, определена от производителя и приета от техническите служби, провеждащи изпитването за одобрение
 3. ИЗИСКВАНИЯ КЪМ МОТОРНИ ПРЕВОЗНИ СРЕДСТВА
 3.1. Двуосни превозни средства
 3.1.1. За всички категории превозни средства, при които стойностите на k са в интервала 0,2 и 0,8 (6):
 z ≥ 0,10 + 0,85 (k – 0,20)
 3.1.2. При всички състояния на натоварване на превозното средство кривата на използване на сцеплението за предната ос трябва да бъде разположена над тази за задната ос:
 3.1.2.1.
 за всички стойности на интензивността на спиране в интервала 0,15 и 0,8, в случай на превозни средства от категория N1 с отношение натоварено/ненатоварено състояние за натоварването на задната ос, което не надвишава 1,5, или с максимална маса не повече от 2 t, за стойности на z в интервала между 0,3 и 0,45 се допуска разменяне местата на кривите при условие, че кривата на използването на сцеплението на задната ос не надвишава с повече от 0,05 линията, определена от формулата k = z (линия на идеалното използване на сцеплението (вж. диаграма 1А от настоящото приложение);
 3.1.2.2.
 за всички стойности на интензивността на спиране в интервала 0,15 и 0,50, в случай на превозни средства от категория N1, това условие се счита за удовлетворено, ако кривите на използването на сцеплението за всяка ос се намират между две линии, успоредни на линията на идеалното използване на сцеплението, определени от уравнението k = z ± 0,08, както е показано на диаграма 1В от настоящото приложение, като кривата на използването на сцеплението за задната ос може да пресича линията k = z – 0,08; и съответства на стойност на интензивността на спиране в интервала 0,30 и 0,50, като е в сила z ≥ k – 0,08; и в интервала 0,50 и 0,61, като е в сила z ≥ 0,5k + 0,21;
 3.1.2.3.
 за всички стойности на интензивността на спиране в интервала 0,15 и 0,30 в случай на превозни средства от други категории.
 Счита се, че това условие е удовлетворено, ако, за стойности на интензивността на спиране в интервала 0,15 и 0,30, кривите на използване на сцеплението за всяка ос се намират между две линии, успоредни на линията на идеалното използване на сцеплението, определени от уравнението k = z ± 0,08, както е показано на диаграма 1Б от настоящото приложение, а кривата на използване на сцеплението за задната ос при стойности на интензивността на спиране z ≥ 0,3 съответства на зависимостта:
 z ≥ 0,3 + 0,74 (k – 0,38).
 3.1.3. В случай на моторни превозни средства, за които е разрешено да теглят ремаркета от категория O3 или O4, оборудвани с пневматични спирачни уредби:
 3.1.3.1.
 При изпитване с изключен енергиен източник, със затворен захранващ тръбопровод и резервоар с вместимост 0,5 l, свързан към пневматичната линия за управление, и при наляганията на включване и изключване, налягането при пълно задействане на органа за управление на спирачката трябва да бъде между 650 и 850 kPa при съединителните глави на захранващия въздухопровод


text:
и пневматичната линия за управление, независимо от състоянието на натовареност на превозното средство.
 3.1.3.2.
 За превозни средства, оборудвани с линия за електрическо управление, пълното задействане на органа за управление на работната спирачна уредба трябва да осигури заявена в цифров вид стойност, съответстваща на налягане между 650 и 850 kPa (вж. ISO 11992:2003).
 3.1.3.3.
 Тези стойности на налягането се отнасят и за моторното превозно средство, когато е откачено от ремаркето. Областите на съвместимост в диаграмите, посочени в точки 3.1.5, 3.1.6, 4.1, 5.1 и 5.2 от настоящото приложение, не трябва да надвишават 750 kPa и/или съответната заявена в цифров вид стойност (вж. ISO 11992:2003).
 3.1.3.4.
 Налягането при съединителната глава на захранващия въздухопровод, когато налягането в уредбата съответства на налягането на включване, трябва да е най-малко 700 kPa. Това налягане се поддържа, без да се задейства работната спирачна уредба.
 3.1.4. Проверка на изискванията от точки 3.1.1 и 3.1.2.
 3.1.4.1.
 За проверка на изискванията от точки 3.1.1 и 3.1.2 производителят трябва да представи кривите на използване на сцеплението за предната и задната ос, изчислени по формулите:
 Кривите се построяват при следните две състояния на натоварване:
 3.1.4.1.1.
 ненатоварено превозно средство, в готовност за движение, с водач в кабината; в случай на превозно средство, представено като шаси-кабина, може да се добави допълнителен товар, симулиращ масата на каросерията, при което този товар не може да надвишава минималната маса, обявена от производителя в приложение 2 към настоящото правило;
 3.1.4.1.2.
 натоварено превозно средство. когато са предвидени няколко възможности за разпределяне на натоварването, се взема предвид тази, при която върху предната ос има най-голямо натоварване.
 3.1.4.2.
 Ако за превозни средства с (постоянно) задвижване на всички колела не е възможно да се извърши математическа проверка съгласно точка 3.1.4.1, то производителят може вместо това да провери чрез изпитване с определена последователност на спиране на колелата със всички стойности на интензивността на спиране в интервала между 0,15 и 0,8, дали спирането на предните колела се извършва едновременно със или преди спирането на задните колела.
 3.1.4.3.
 Процедура за проверка на изискванията от точка 3.1.4.2
 3.1.4.3.1.
 Изпитването за последователност на блокиране на колелата трябва да се провежда при началната скорост, посочена в точка 3.1.4.3.2, върху пътни повърхности с коефициент на сцепление не по-голям от 0,3 или приблизително 0,8 (сух път).
 3.1.4.3.2.
 Скорости на изпитване:
 60 km/h, но не повече от 0,8 vmax за отрицателни ускорения на пътни повърхности с нисък коефициент на сцепление;
 80 km/h, но не повече от vmax за отрицателни ускорения на пътни повърхности с висок коефициент на сцепление.
 3.1.4.3.3.
 Приложеното върху педала усилие може да превишава допустимите сили за задействане на системите съгласно приложение 4, точка 2.1.1.
 3.1.4.3.4.
 Върху педала се упражнява и увеличава усилието така, че спирането на второто колело на превозното средство да започне между 0,5 и 1 s след началото на задействането на спирачката до блокиране и на двете колела от една ос (допълнителните колела също могат да блокират по време на изпитването, напр. в случай на едновременно спиране).
 3.1.4.4.
 Изпитванията, предписани в точка 3.1.4.2, се извършват два пъти на всяко пътна повърхност. Ако резултатът от едно изпитване не


text:
отговаря на изискванията, трябва да се извърши трето решаващо изпитване.
 3.1.4.5.
 За превозни средства, оборудвани с електрическа рекуперативна спирачна уредба от категория В, когато възможностите на електрическото рекуперативното спиране зависят от степента на зареждане, кривите трябва да се построяват при отчитане на дела на електрическото спиране в условията на създаване на минимално и максимално спирачно усилие. Това изискване не се прилага, ако превозното средство е оборудвано с устройство против блокиране на колелата, което въздейства на колелата, използвани за електрическото спиране, а се замества с изискванията от приложение 13.
 3.1.5. Теглещи превозни средства, различни от седлови влекачи за полуремаркета
 3.1.5.1.
 В случай на моторни превозни средства, за които е разрешено да теглят ремаркета от категория O3 или O4, оборудвани с пневматични спирачни уредби, допустимата зависимост между интензивността на спиране TM/PM и налягането pm трябва да е в рамките на зоните, показани на диаграма 2 от това приложение, за налягания между 20 или 750 kPa.
 3.1.6. Седлови влекачи за полуремаркета
 3.1.6.1.
 Седлови влекачи с ненатоварени полуремаркета. Под ненатоварен състав от превозни средства се разбира седлови влекач в готовност за движение с водач в кабината и с прикачено ненатоварено полуремарке. Динамичният товар на полуремаркето върху седловия влекач се представя със статична маса Ps, приложена на опорно-прикачното устройство, равна на 15 % от максималната маса върху теглително-прикачното устройство. Между състоянията „седлови влекач с ненатоварено полуремарке“ и „седлови влекач без закачено ремарке или полуремарке“ спирачните усилия трябва да бъдат постоянно регулирани; проверяват се спирачните усилия, които се отнасят само за влекача.
 3.1.6.2.
 Седлови влекачи с натоварени полуремаркета. Под натоварен състав от превозни средства се разбира седлови влекач в готовност за движение с водач в кабината и с прикачено натоварено полуремарке. Динамичният товар на полуремаркето върху влекача се представя със статична маса Ps, приложена на опорно-прикачното устройство, равна на:
 Ps = Pso (1 + 0,45 z)
 където:
 Pso
 представлява разликата между максималната маса на седловия влекач в натоварено състояние и масата му без товар.
 За се h приема следната стойност:
 където:
 ho
 е височината на центъра на тежестта на седловия влекач
 hs
 е височината на теглително-прикачното устройство, върху което се подпира полуремаркето
 Po
 масата само на седловия влекач без товар
 и:
 3.1.6.3.
 В случай на превозни средства, оборудвани с пневматични спирачни уредби, допустимата зависимост между интензивността на спиране TM/PM и налягането pm трябва да е в рамките на зоните, показани на диаграма 3 от това приложение, за налягания между 20 или 750 kPa.
 3.2. Превозни средства с повече от две оси
 За превозни средства с повече от две оси се прилагат изискванията от точка 3.1 от настоящото приложение. Счита се, че изискванията от точка 3.1.2 от настоящото приложение по отношение на последователността на блокиране на колелата са спазени, ако при стойности на интензивността на спиране в интервала между 0,15 и 0,30 използването на сцеплението при поне една от предните оси е по-голямо от това на поне една от задните оси.
 4. ИЗИСКВАНИЯ ЗА ПОЛУРЕМАРКЕТА
 4.1.
 При полуремаркета, оборудвани с пневматични спирачни уредби:
 4.1.1.
 Допустимата зависимост между интензивността на спиране TR/PR и налягането pm трябва да е


text:
в рамките на зоните, получени от диаграмите 4A и 4Б, за всички налягания между 20 или 750 kPa при натоварено и ненатоварено състояние. Това изискване трябва се спазва при всички допустими условия за натоварване на осите на полуремаркета.
 4.1.2.
 Ако не могат да бъдат удовлетворени изискванията от точка 4.1.1 от настоящото приложение заедно с изискванията от точка 3.1.2.1 от приложение 4 към настоящото правило за полуремаркета с коефициент Kc, по-малък от 0,80, тогава полуремаркето трябва да отговаря на посочената в точка 3.1.2.1 от приложение 4 към настоящото правило минимална спирачна ефективност и да е оборудвано със система против блокиране на колелата, отговаряща на изискванията от приложение 13 към настоящото правило, с изключение на изискването за съвместимост от точка 1 от настоящото приложение.
 5. ИЗИСКВАНИЯ ЗА РЕМАРКЕТА И РЕМАРКЕТА СЪС СРЕДНА ОС
 5.1.
 За ремаркета, оборудвани с пневматични спирачни уредби:
 5.1.1.
 За двуосни ремаркета се прилагат следните изисквания:
 5.1.1.1.
 за стойности на k в интервала 0,2 и 0,8 (7):
 z > 0,1 + 0,85 (k – 0,2).
 5.1.1.2.
 При всички състояния на натоварване на превозното средство, за всички стойности на интензивността на спиране в интервала 0,15 и 0,8, кривата на използване на сцеплението за предната ос трябва да бъде разположена над тази за задната ос. Счита се, че това условие също е удовлетворено, ако, за стойностите на интензивността на спиране в интервала 0,15 и 0,30, кривите на използване на сцеплението за всяка ос се намират между две линии, успоредни на линията на идеалното използване на сцеплението и определени от уравненията k = z + 0,08 и k = z – 0,08, както е показано на диаграма 1Б от настоящото приложение, а кривата на използване на сцеплението за задната ос при стойности на интензивността на спиране z ≥ 0,3 съответства на зависимостта:
 z ≥ 0,3 + 0,74 (k – 0,38).
 5.1.1.3.
 Процедурата за проверка на изискванията от точки 5.1.1.1 и 5.1.1.2 трябва да бъде процедурата, дадена в предписанията от точка 3.1.4.
 5.1.2.
 За ремаркета с повече от две оси се прилагат изискванията от точка 5.1.1 от настоящото приложение. Счита се, че изискванията от точка 5.1.1 от настоящото приложение по отношение на последователността на блокиране на колелата са спазени, ако при стойности на интензивността на спиране в интервала между 0,15 и 0,30 използването на сцеплението при поне една от предните оси е по-голямо от това на поне една от задните оси.
 5.1.3.
 Допустимата зависимост между интензивността на спиране TR/PR и налягането pm трябва да е в рамките на обозначените зони на диаграма 2 за всички налягания между 20 или 750 kPa при натоварено и ненатоварено състояние.
 5.2.
 За ремаркета с централни оси, оборудвани с пневматични спирачни уредби:
 5.2.1.
 Допустимата зависимост между интензивността на спиране TR/PR и налягането pm трябва да е в рамките на зоните, получени от диаграма 2 от настоящото приложение, чрез умножаване на стойности от вертикалната скала по 0,95. Това изискване трябва да бъде спазено за всички налягания между 20 или 750 kPa при натоварено и ненатоварено състояние.
 5.2.2.
 Ако поради липса на сцепление не могат да бъдат спазени изискванията от


text:
точка 3.1.2.1 от приложение 4 към настоящото правило, ремаркето със средна ос трябва да бъде оборудвано със система против блокиране на колелата, която да съответства на изискванията от приложение 13 към настоящото правило.
 6. ИЗИСКВАНИЯ, КОИТО ТРЯБВА ДА БЪДАТ СПАЗЕНИ В СЛУЧАЙ НА НЕИЗПРАВНОСТ В СИСТЕМАТА ЗА РАЗПРЕДЕЛЯНЕ НА СПИРАЧНИТЕ УСИЛИЯ
 Когато изискванията на настоящото приложение се изпълняват посредством специално устройство (напр. с механично управление от окачването на превозното средство), трябва да е възможно в случай на неизправност в неговия орган за управление превозното средство да бъде спряно при условията, посочени за аварийно спиране при моторни превозни средства. При превозните средства, за които е разрешено да теглят ремаркета, оборудвани с пневматични спирачки, трябва да бъде възможно при съединителната глава на линията за управление да се достигне налягане в обхвата, посочен в точка 3.1.3 от настоящото приложение. В случай на неизправност в орган за управление на устройството при ремаркета, трябва да се постигне ефективност на работната спирачка най-малко 30 % от предписаната за въпросното превозно средство.
 7. МАРКИРОВКИ
 7.1.
 Превозните средства, които отговарят на изискванията от настоящото приложение посредством устройство, което се управлява механично от окачването на превозното средство, трябва да имат маркировка, която да показва дължината на работния ход на устройството между положенията, съответстващи на ненатоварено и натоварено състояние на превозното средство, както и всякаква друга информация, която позволява да се проверява регулировката на устройството.
 7.1.1.
 Когато устройството за разпределяне на спирачните усилия в зависимост от товара се управлява чрез окачването на превозното средство посредством други средства, то на превозното средство чрез маркиране се нанася информация, която позволява да се проверява регулировката на устройството.
 7.2.
 Когато изискванията от настоящото това приложение се спазват от превозното средство посредством устройство, което модулира въздушното налягане за задействането на спирачките, то на превозното средство трябва да има маркировка, която да показва товарите върху осите при пътната повърхност, номиналните налягания на изхода на устройството и налягането на входа, което да бъде не по-малко от 80 % от максималното проектно налягане на входа, обявено от производителя на превозното средство, за следните състояния на натоварване:
 7.2.1.
 технически допустимия максимален товар върху оста (осите), която (които) управлява(т) устройството;
 7.2.2.
 товара (товарите) върху осите, съответстващ(и) на масата на ненатоварено превозно средство в готовност за движение, както е заявен в точка 13 от приложение 2 към настоящото правило;
 7.2.3.
 товара (товарите) върху осите, съответстващ на превозно средство с подходяща каросерия в готовност за движение, когато товара (товарите) върху осите, упоменат(и) в точка 7.2.2 от настоящото приложение, се отнася(т) за шасито с кабината на превозното средство;
 7.2.4.
 товара (товарите) върху осите, определен(и) от производителя за проверка на регулировката на устройството в експлоатация, когато то е (те са) различно от товарите, посочени в точки 7.2.1, 7.2.2 и 7.2.3 от настоящото приложение.
 7.3.
 Точка 14.7 от приложение 2 към настоящото правило трябва да включва информация, която позволява да се проверява съответствието с изискванията от точки 7.1 и 7.2 от настоящото приложение.
 7.4.
 Посочените в точки 7.1 и 7.2 от настоящото приложение маркировки трябва да бъдат незаличими и поставени на видно място. Пример за


text:
маркировки на устройство с механично управление на превозно средство, оборудвано с пневматична спирачна уредба, е показан на диаграма 5 от настоящото приложение.
 7.5.
 Електронните системи за разпределяне на спирачните усилия, които не могат да изпълнят на изискванията от точки 7.1, 7.2, 7.3 и 7.4 по-горе, трябва да имат процедура за самопроверка на функциите, които влияят на разпределянето на спирачните усилия. Освен това, когато превозното средство стои на място, трябва да бъде възможно извършването на проверките, определени в точка 1.3.1 по-горе, като се генерира номинално заявяваното налягане, което се комбинира със започване на спирането при натоварено и ненатоварено състояние.
 8. ИЗПИТВАНЕ НА ПРЕВОЗНОТО СРЕДСТВО
 По време на одобряването на типа техническата служба трябва да провери съответствието с изискванията, съдържащи се в настоящото приложение, и да проведе допълнителните изпитвания, които счита за необходими за тази цел. Протоколът от допълнителните изпитвания се прилага към протокола за одобрение на типа.
 Диаграма 1А
 Някои превозни средства от категория N1
 (вж. точка 3.1.2.1 от настоящото приложение)
 Диаграма 1Б
 Моторни превозни средства, различни от тези от категория N1, и ремаркета
 (вж. точки 3.1.2.3 и 5.1.1.2 от настоящото приложение)
 Забележка: Долната граница k = z - 0,08, е неприложима за използване на сцеплението от задната ос.
 Диаграма 1В
 Превозни средства от категория N1
 (с определени изключения след 1 октомври 1990 г.)
 (вж. точка 3.1.2.2 от настоящото приложение)
 Забележка: Долната граница k = z - 0,08, е неприложима за използване на сцеплението от задната ос.
 Диаграма 2
 Теглещи превозни средства и ремаркета
 (с изключение на седлови влекачи за полуремаркета и на полуремаркета)
 (вж. точка 3.1.5.1 от настоящото приложение)
 Забележка: Зависимостите, изисквани за диаграмата, трябва да бъдат пропорционални на междинните състояния на натоварване в диапазона между натовареното и ненатовареното състояние, и се постигат по автоматичен път.
 Диаграма 3
 Седлови влекачи за полуремаркета
 (вж. точка 3.1.6.3 от настоящото приложение)
 Забележка: Зависимостите, изисквани за диаграмата, трябва да бъдат пропорционални на междинните състояния на натоварване в диапазона между натовареното и ненатовареното състояние, и се постигат по автоматичен път.
 Диаграма 4A
 Полуремаркета
 (вж. точка 4 от настоящото приложение)
 Забележка: Зависимостта между интензивността на спирането TR/PR и налягането в линията за управление при натоварено и ненатоварено състояние се определя, както следва:
 Коефициентите Kc (натоварено състояние) и Kv (ненатоварено състояние) се получават от диаграма 4Б. За определяне на зоните, съответстващи на натоварено и ненатоварено състояние, стойностите на ординатите за горните и долните граници в защрихованите зони на диаграма 4A, се умножават съответно с коефициентите Kc и Kv.
 Диаграма 4Б
 (вж. точка 4 и диаграма 4A от настоящото приложение)
 ОБЯСНИТЕЛНА БЕЛЕЖКА ЗА ПОЛЗВАНЕТО НА ДИАГРАМА 4Б
 1.
 Формулата, чрез която е получена диаграма 4Б, е:
 2.
 Описание на метода на ползване на диаграмата с помощта на конкретен пример
 2.1.
 Показаните на диаграма 4Б пунктирни линии са прокарани за определянето на коефициентите Kc и Kv за следното превозно средство, при което:
 Натоварено
 Ненатоварено
 P
 24 t (240 kN)
 4,2 t (42 kN)
 PR
 150 kN
 30 kN
 PRmax
 150 kN
 150 kN
 hR
 1,8 m
 1,4 m
 ER
 6,0 m
 6,0 m
 В следващите точки означенията в скоби


text:
се отнасят само за превозното средство, в качеството на пример на метода за ползване на диаграма 4Б.
 2.2.
 Изчисляване на отношенията
 а)
 натоварено (= 1,6)
 б)
 ненатоварено (= 1,4)
 в)
 ненатоварено (= 0,2)
 2.3.
 Определяне на корекционния коефициент в натоварено състояние KC:
 а)
 започва се от подходяща стойност на hR (hR = 1,8 m);
 б)
 прокарва се хоризонтала до пресичане със съответната линия g · P/PR (g · P/PR = 1,6);
 в)
 от точката на пресичане се издига вертикална линия до пресичане със съответната линия ER (ER = 6,0 m);
 г)
 от точката на пресичане се прекарва хоризонтална линия до скалата KC; KC е необходимият коефициент в натоварено състояние (KC = 1,04).
 2.4.
 Определяне на корекционния коефициент в ненатоварено състояние KV:
 2.4.1.
 Определяне на коефициента K2:
 а)
 започва се от подходящо hR (hR = 1,4 m);
 б)
 прокарва се хоризонтала до пресичане със съответната линия PR/PRmax от групата криви, които са най-близо до вертикалната ос (PR/PRmax = 0;2);
 в)
 прокарва се вертикала до пресичане на хоризонталната ос и се отчита стойността на K2 (K2 = 0,13 m).
 2.4.2.
 Определяне на коефициента K1:
 а)
 започва се от подходяща стойност на hR (hR = 1,4 m);
 б)
 прокарва се хоризонтала до пресичане със съответната линия g · P/PR (g · P/PR = 1,4);
 в)
 прокарва се вертикала до пресичане със съответната линия ER (ER = 6,0 m);
 г)
 прокарва се хоризонтала до пресичане със съответната линия PR/PRmax от групата криви, които са най-отдалечени от вертикалната ос (PR/PRmax = 0,2);
 д)
 от точката на пресичане се прокарва вертикала до пресичане с хоризонталната ос и се отчита стойността на K1 (K1 = 1,79).
 2.4.3.
 Определяне на коефициента KV:
 Корекционният коефициент KV, съответстващ на ненатоварено състояние, се получава от следното уравнение:
 KV = K1 – K2 · (KV = 1,66)
 Диаграма 5
 Устройство за разпределяне на спирачните усилия в зависимост от товара
 (вж. точка 7.4 от настоящото приложение)
 Контролни данни
 Натоварване на превозното средство
 Ос No 2, натоварване при пътната повърхност
 [daN]
 Налягане на входа
 [kPa];
 Номинално налягане на изхода
 [kPa]
 Натоварено
 10 000
 600
 600
 Ненатоварено
 1 500
 600
 240
 (1) В случай на ремаркета с електронно управлявано разпределяне на спирачните усилия изискванията от настоящото приложение се прилагат само когато ремаркето е електрически свързано с теглещото превозно средство чрез съединителя по ISO 7638:1997.
 (2) В случай на повече от една ос, когато разстоянието между осите е по-голямо от 2,0 m, всяка отделна ос трябва да се счита за независима група от оси.
 (3) „Криви на използване на сцеплението“ от превозното средство са кривите, които показват сцеплението за ос i в зависимост от интензивността на спиране на превозното средство при определени условия на натоварване.
 (4) За полуремаркета, z е спирачното усилие, разделено на статичния товар върху оста (осите) на полуремаркето.
 (5) Както е посочено в точка 1.4.4.3 от приложение 4 към настоящото правило.
 (6) Предписанията от точка 3.1 не засягат изискванията от приложение 4 към настоящото правило по отношение на спирачната ефективност. Когато обаче при проверка, извършена съгласно предписанията от точка 3.1.1 или 5.1.1, са


text:
получени по-високи стойности на спирачни ефективности от тези, посочени в приложение 4, трябва да бъдат прилагани предписания относно кривите на използване на сцеплението в съответствие със зоните в диаграмите 1А, 1Б и 1В от това приложение, определени от правите линии k = 0,8 и z = 0,8.
 (7) Предписанията от точка 3.1 не засягат изискванията от приложение 4 към настоящото правило по отношение на спирачната ефективност. Когато обаче при проверка, извършена съгласно предписанията от точка 3.1.1 или 5.1.1, са получени по-високи стойности на спирачни ефективности от тези, посочени в приложение 4, трябва да бъдат прилагани предписания относно кривите на използване на сцеплението в съответствие със зоните в диаграмите 1А, 1Б и 1В от това приложение, определени от правите линии k = 0,8 и z = 0,8.
 ПРИЛОЖЕНИЕ 11
 Случаи, в които не е необходимо да се провеждат изпитвания от тип-I и/или тип-II (или тип-IIА)
 1.
 Не е необходимо да се извършват изпитвания тип I и/или тип-II (или тип-IIА), или тип-III върху превозно средство, представено за одобрение, в следните случаи:
 1.1.
 Разглежданото превозно средство е моторно превозно средство или ремарке, което по отношение на гумите, погасената енергия при спирането за всяка ос и начина на монтиране на гумите и сглобката на спирачките е идентично по отношение на спирането с моторно превозно средство или с ремарке, което:
 1.1.1.
 е преминало изпитване тип-I и/или тип-II (или тип-IIА), или тип-III; както и
 1.1.2.
 е било одобрено по отношение на погасената енергия при спирането при маса върху всяка отделна ос, не по-малка от тази на разглежданото превозно средство;
 1.2.
 Разглежданото превозно средство е моторно превозно средство или ремарке, чиято ос или оси, по отношение на гумите, погасената енергия при спирането за всяка ос и начина на монтиране на гумите и сглобката на спирачките, е (са) идентична(и) по отношение на спирането с ос или с оси, която (които) или които самостоятелно е (са) преминал(и) изпитване от тип-I и/или тип-II (или тип-IIА), или тип-III при маса върху всяка ос, не по-малка от тази на съответното превозно средство, при условие, че поглъщаната за всяка ос спирачна енергия не надвишава енергията, която се поглъщана от тази ос по време на проведеното върху отделната ос контролно изпитване или изпитвания;
 1.3.
 Разглежданото превозно средство е оборудвано с допълнителна спирачна уредба, различна от моторната спирачка, идентична на допълнителната спирачна уредба, която вече е била подложена на изпитване при следните условия:
 1.3.1.
 допълнителната спирачна уредба е стабилизирала превозно средство при изпитване по наклон най-малко 6 % (изпитване тип-II) или най-малко 7 % (изпитване тип-IIА), с максимална маса по време на изпитването най-малко равна на максималната маса на превозното средство, което е представено за одобрение;
 1.3.2.
 по време на посоченото по-горе изпитване трябва да се установи, че ъгловата скорост на въртящите се части на допълнителната спирачна уредба, когато представеното за одобрение превозно средство се движи със скорост 30 km/h, е такава, че спирачният момент не е по-малък от този, съответстващ на изпитването, посочено в точка 1.3.1 по-горе;
 1.4.
 Разглежданото превозно средство е ремарке, оборудвано с пневматична спирачка със S-образен разтварящ ексцентрик или дискови спирачки


text:
(1), което удовлетворява изискванията на проверката от допълнение 2 към настоящото приложение по отношение на контролното сравняване на характеристики с характеристиките, описани в протокола от изпитване на еталонна ос, както е показано в допълнение 3 към настоящото приложение.
 2.
 Понятието „идентично“, в смисъла, който е използван в точки 1.1, 1.2 и 1.3 по-горе, означава идентично по отношение на геометричните и механичните характеристики, и на материалите, от които са изработени компонентите на превозното средство, посочени в тези точки.
 3.
 Когато се прилагат предходните изисквания, съобщението относно одобрението на типа (приложение 2 към настоящото правило) трябва да включва следните данни:
 3.1.
 когато е приложима точка 1.1, се вписва номерът на одобрение на превозното средство, подложено на изпитване тип-I и/или тип-II (или тип-IIА) или тип-III, което служи за еталонно;
 3.2.
 когато е приложима точка 1.2, се попълва таблица I в допълнение 1 към настоящото приложение;
 3.3.
 когато е приложима точка 1.3, се попълва таблица II в допълнение 1 към настоящото приложение;
 3.4.
 когато е приложима точка 1.4, се попълва таблица III в допълнение 1 към настоящото приложение.
 4.
 Когато заявителят на одобрение в държава, която е страна по Спогодбата, прилагаща настоящото правило, се позовава на одобрение, издадено в друга държава, която е страна по Спогодбата, прилагаща настоящото правило, той трябва да предостави документацията, свързана с това одобрение.
 (1) При представяне на равностойна информация могат да бъдат одобрени и други конструкции на спирачки.
 ДОПЪЛНЕНИЕ 1
 Таблица I
 Оси на превозното средство
 Еталонни оси
 Маса върху всяка отделна ос (1)
 Необходимо спирачно усилие върху колелата
 Скорост
 Маса върху всяка отделна ос (1)
 Действително развито спирачно усилие върху колелата
 Скорост
 kg
 N
 km/h
 kg
 N
 km/h
 Ос 1:
 Ос 2:
 Ос 3:
 Ос 4:
 Таблица II
 Обща маса на представеното за одобрение превозно средство ... kg
 Необходимо спирачно усилие върху колелата ...N
 Необходим спирачен момент на основния вал на допълнителната спирачна уредба ... Nm
 Получен спирачен момент на основния вал на допълнителната спирачна уредба
 (съгласно диаграмата) ... Nm
 Таблица III
 ЕТАЛОННА ОС ...
 (приложено копие)
 ПРОТОКОЛ No ...
 Дата: ...
 Тип-I
 Тип-III
 Спирачно усилие върху ос (N)
 (вж. точка 4.2.1, допълнение 2)
 Ос 1:
 T1 = ... % Pe
 (2)
 T1 = ... % Pe
 Ос 2:
 T2 = ... % Pe
 T2 = ... % Pe
 Ос 3:
 T3 = ... % Pe
 T3 = ... % Pe
 Прогнозен ход (mm) на изпълнителния механизъм
 (вж. точка 4.3.1.1, допълнение 2)
 Ос 1:
 S1 = ...
 s1 = ...
 Ос 2:
 S2 = ...
 s2 = ...
 Ос 3:
 S3 = ...
 s3 = ...
 Средна изходна осова сила (N)
 (вж. точка 4.3.1.2, допълнение 2)
 Ос 1:
 ThA1 = ...
 ThA1 = ...
 Ос 2:
 ThA2 = ...
 ThA2 = ...
 Ос 3:
 ThA3 = ...
 ThA3 = ...
 Спирачна ефективност (N)
 (вж. точка 4.3.1.4, допълнение 2)
 Ос 1:
 T1 = ...
 T1 = ...
 Ос 2:
 T2 = ...
 T2 = ...
 Ос 3:
 T3 = ...
 T3 = ...
 Резултат от изпитване тип-0 върху ремарке
 (E)
 Тип-I при нагрети спирачки
 (предполагаема)
 Тип-III при нагрети спирачки


text:
(предполагаема)
 Спирачна ефективност на превозното средство
 (вж. точка 4.3.2, допълнение 2)
 Изисквания при спиране с нагрети спирачки
 (вж. точки 1.5.3, 1.6.3 и 1.7.2 от приложение 4)
 ≥ 0,36
 както и
 ≥ 0,60 E
 ≥ 0,40
 както и
 ≥ 0,60 E
 (1) Технически допустима максимална маса върху всяка ос.
 (2) Pe енормалната статична реакция на пътната повърхност върху съответната еталонна ос.
 ДОПЪЛНЕНИЕ 2
 Алтернативни процедури за изпитвания тип-I и тип-III за спирачки на ремаркета
 1. ОБЩИ ПОЛОЖЕНИЯ
 1.1.
 В съответствие с точка 1.4 от настоящото приложение, по време на одобряването на типа на превозното средство могат да не се провеждат изпитвания тип-I и тип-III, при условие че компонентите на спирачната уредба съответстват на изискванията от настоящото допълнение и получената прогнозна спирачна ефективност отговарят на изискванията от настоящото правило за съответната категория превозно средство.
 1.2.
 Счита се, че изпитванията, които са проведени в съответствие с подробно описаните в настоящото допълнение методи, отговарят на горните изисквания.
 1.2.1.
 Счита се, че изпитванията, които са проведени съгласно точка 3.5.1 от настоящото допълнение от и включително допълнение 7 към серия от изменения 09 и са с положителен резултат, изпълняват изискванията на точка 3.5.1 от настоящото допълнение, както е последно изменено. Ако е използвана настоящата алтернативна процедура, протоколът от изпитването трябва да се позовава на оригиналния протокол от изпитването, от който са взети резултатите от изпитването за новия актуализиран протокол. По отношение обаче на изискванията от последната изменена версия на настоящото правило трябва да бъдат проведени нови изпитвания.
 1.3.
 Изпитванията, проведени в съответствие с точка 3.6 от настоящото допълнение, и резултатите, записани в раздел 2 от допълнение 3 или допълнение 4, трябва да се приемат като средство за доказване на съответствието с изискванията от точка 5.2.2.8.1 от настоящото правило.
 1.4.
 Регулирането на спирачката (спирачките) преди провеждане на посоченото по-долу изпитване тип-III трябва да бъде извършено съгласно следните процедури:
 1.4.1.
 В случай на пневматични спирачка (спирачки) за ремарке, спирачките трябва да се регулират така, че устройство за автоматично регулиране на спирачката да може да функционира. За тази цел ходът на изпълнителния механизъм трябва да бъде регулиран така, че:
 s0 ≥ 1,1 × sрегул.
 (горната граница не трябва да надвишава стойността, препоръчана от производителя);
 където:
 sрегул.
 е ходът след регулирането съгласно спецификацията на производителя на устройството за автоматично регулиране на спирачката, т.е. ходът от началото на регулирането на работната хлабина на спирачката при налягане в изпълнителния механизъм 100 kPa.
 Когато, съгласувано с техническата служба, се счита за нецелесъобразно да се измерва ходът на изпълнителния механизъм, първоначалното положение трябва да се съгласува с техническата служба.
 Спирачката трябва да се задейства при посоченото по-горе условие 50 пъти последователно с налягане в изпълнителния механизъм 200 kPa. Това трябва да бъде последвано от еднократно задействане на спирачката при налягане в изпълнителния механизъм > 650 kPa.
 1.4.2.
 Счита се, че в случай на хидравлично задействани дискови спирачки за ремарке, не са необходими изисквания за регулирането им.
 1.4.3.
 В случай на хидравлично задействани барабанни спирачки за ремарке, спирачките се регулират съгласно посоченото от производителя.
 1.5.
 В случай на ремаркета, оборудвани с устройство за автоматично регулиране


text:
на спирачката, регулирането на спирачките преди провеждане на предписаното по-горе изпитване тип-I трябва да бъде извършено съгласно процедурата, изложена в точка 1.4 по-горе.
 2. ОЗНАЧЕНИЯ И ОПРЕДЕЛЕНИЯ
 P
 =
 нормалната реакция на пътната повърхност върху оста при статични условия
 C
 =
 задействащ спирачката момент
 Cmax
 =
 технически допустимия максимален задействащ спирачката момент
 CO
 =
 граничната стойност на задействащия спирачката момент, т.е. минималният задействащ спирачката момент, който е необходим, за да се създаде измерим изходен спирачен момент
 R
 =
 динамичен радиус на търкаляне на гумата
 T
 =
 спирачното усилие в мястото на контактуване на гумата с пътя
 M
 =
 спирачния момент = T · R
 z
 =
 интензивност на спирането = T/P или M/RP
 s
 =
 ход на изпълнителния механизъм (работен ход плюс свободен ход)
 sp
 =
 вж. приложение 19, допълнение 7
 ThA
 =
 вж. приложение 19, допълнение 7
 l
 =
 дължина на лоста
 r
 =
 радиус на спирачния барабан
 p
 =
 налягане на задействане на спирачките
 Забележка: Означенията, които се отнасят до спирачка с еталонни показатели, трябва да бъдат с наставка „е“.
 3. МЕТОДИ ЗА ИЗПИТВАНЕ
 3.1. Изпитвания в пътни условия
 3.1.1.
 За предпочитане е изпитванията за спирачна ефективност да се провеждат само за единична ос.
 3.1.2.
 Резултатите от изпитвания върху комбинация от оси могат да се използват в съответствие с точка 1.1 от настоящото приложение, при условие че всяка ос допринася с еднаква енергия за спирането по време на изпитванията за съпротивление на движението и за нагрети спирачки.
 3.1.2.1.
 Това се гарантира, ако за всяка ос са еднакви следните параметри: геометрични характеристики на спирачката, спирачни накладки, монтаж на колелата, гуми, задействане и разпределяне на налягането в изпълнителните механизми.
 3.1.2.2.
 Резултатът, който се отчита за комбинация от оси, е средната стойност за тези оси, като че е било проведено изпитване на единична ос.
 3.1.3.
 Препоръчително е оста (осите) да се натовари с максималния статичен товар върху оста, въпреки че това не е от съществено значение, ако по време на изпитванията се предвиди необходимият допуск за разликата в съпротивлението при търкаляне, която се предизвиква от различния товар върху изпитваната ос(и).
 3.1.4.
 Трябва да се предвиди допуск за ефекта на увеличеното съпротивление на търкаляне в резултат на използване на състав от превозни средства при провеждане на изпитванията.
 3.1.5.
 Началната скорост при провеждане на изпитването трябва да съответства на предписаната. Крайната скорост се изчислява по следната формула:
 където:
 v1
 =
 началната скорост (km/h)
 v2
 =
 крайната скорост (km/h)
 Po
 =
 маса на теглещото превозно средство (kg) при условията на изпитване
 P1
 =
 част от масата на ремаркето, носена от оста (осите), върху която не е приложено спирачно усилие (kg)
 P2
 =
 част от масата на ремаркето, носена от оста (осите), върху която е приложено спирачно усилие (kg).
 3.2. Изпитвания на инерционен динамометричен стенд
 3.2.1.
 Изпитвателният стенд трябва да има инерционен момент, който възпроизвежда онази част от линейната инерция от масата на превозното средство, действаща на едно колело, необходима за изпитването на ефективността при студени и нагрети спирачки, и да може да работи с постоянна скорост за целите на изпитването, описано в точки 3.5.2


text:
и 3.5.3 от настоящото допълнение.
 3.2.2.
 Изпитването се провежда с комплектовано колело, включително гумата, монтирано на подвижната част на спирачката, както би било монтирано на превозното средство. Инерционната маса може да бъде директно свързана към спирачката или чрез гумите и колелата.
 3.2.3.
 По време на пробезите за нагряване може да се използва въздушно охлаждане при скорост и посока на въздушния поток, възпроизвеждащи действителните условия, като скоростта на въздушния поток е:
 vвъздух = 0,33 v;
 където:
 v
 =
 скорост на изпитване на превозното средство в началото на спирането.
 Температурата на охлаждащия въздух трябва да бъде тази на околната среда.
 3.2.4.
 Когато по време на изпитването съпротивлението при търкаляне на гумите не се компенсира автоматично, то въртящият момент, който се прилага на спирачката, се променя чрез изваждането на въртящ момент, съответстващ на коефициент на съпротивление при търкаляне 0,01.
 3.3. Изпитвания на динамометричен стенд, представляващ движеща се пътека
 3.3.1.
 Препоръчително е оста да се натовари с максималния статичен товар върху нея, въпреки че това не е от съществено значение ако по време на изпитванията се предвиди необходимият допуск за разликата в съпротивлението при търкаляне, която се предизвиква от различната маса върху изпитваната ос.
 3.3.2.
 По време на пробезите за нагряване може да се използва въздушно охлаждане при скорост и посока на въздушния поток, възпроизвеждащи действителни условия, като скоростта на въздушния поток е:
 vвъздух = 0,33 v,
 където:
 v
 =
 скорост на изпитване на превозното средство в началото на спирането.
 Температурата на охлаждащия въздух трябва да бъде тази на околната среда.
 3.3.3.
 Времето за спиране трябва да продължава 1 s след максимално време 0,6 s за повишаване на налягането.
 3.4. Условия на изпитването
 3.4.1.
 Изпитваната спирачка (спирачки) трябва да се комплектова така, че да могат да бъдат направени следните измервания:
 3.4.1.1.
 непрекъснато записване, позволяващо да се определи спирачният момент или усилието по периферията на гумата;
 3.4.1.2.
 непрекъснато записване на налягането на въздуха в спирачния изпълнителен механизъм;
 3.4.1.3.
 скорост на превозното средство по време на изпитването;
 3.4.1.4.
 начална температура отвън на спирачния барабан или спирачния диск;
 3.4.1.5.
 ход на спирачния изпълнителен механизъм, използван по време на изпитвания тип-0 и тип-I или тип-III.
 3.5. Процедури на изпитване
 3.5.1. Допълнително изпитване на ефективността при студени спирачки
 Спирачката трябва да бъде подготвена в съответствие с точка 4.4.2 от приложение 19 към настоящото правило.
 В случай, че проверката на спирачния коефициент BF и граничната стойност на спирачния момент е извършена съгласно точка 4.4.3 от приложение 19 към настоящото правило, сработването от процедурата за допълнителното изпитване на ефективността при студени спирачки трябва да бъде еднакво с процедурата, използвана за проверката съгласно точка 4.4.3 от приложение 19.
 Допуска се провеждането на изпитванията на ефективността при студени спирачки след проверката на спирачния коефициент BF в съответствие с точка 4 от приложение 19 към настоящото правило.
 Допуска се също провеждането на две изпитвания за понижаването на ефективността, тип-I и тип-III, едно след друго.
 Между двете изпитвания за понижаването на ефективността, както и между проверката и изпитванията на ефективността при студени спирачки могат да бъдат направени няколко задействания на спирачката съгласно приложение 19, точка


text:
4.4.2.6. Производителят на спирачката трябва да обяви броя на задействанията.
 3.5.1.1.
 Това изпитване се провежда при начална скорост равна на 40 km/h при изпитване тип-I и 60 km/h при изпитване тип-III, за да се оцени спирачната ефективност при нагрети спирачки в края на изпитване тип-I и тип-III. Изпитването тип-I и/или тип-III за понижаването на ефективността трябва да бъде извършено (извършени) веднага след изпитването на ефективността при студени спирачки.
 3.5.1.2.
 Спирачките се задействат трикратно при еднакво налягане (р) и при начална скорост равна на 40 km/h (за изпитване тип-I) или до 60 km/h (за изпитване тип-III), при приблизително еднаква начална температура на спирачките измерена на външната повърхност на барабана, която да не надвишава 100 °C. Спирачките се задействат при налягането в спирачния изпълнителен механизъм, което е необходимо за осигуряване на спирачен момент или усилие, съответстващи поне на 50 % от интензивността на спиране (z). Налягането в спирачния изпълнителен механизъм не трябва да надвишава 650 kPa, а задействащият спирачката момент (С) да не е по-голям от технически допустимия максимален задействащ спирачката момент (Cmax). Средната стойност от трите резултата се приема за резултат за ефективността при студени спирачки.
 3.5.2. Изпитване за понижаването на ефективността (тип-I)
 3.5.2.1.
 Изпитването се провежда при скорост равна на 40 km/h и при начална температура на спирачките, която не надвишава 100 °C, измерена на външната повърхност на барабана или спирачния диск.
 3.5.2.2.
 Поддържа се интензивност на спиране 7 % с отчитане на съпротивлението на търкаляне (вж. точка 3.2.4 от настоящото допълнение).
 3.5.2.3.
 Продължителността на изпитването е 2 min и 33 s или 1,7 km при скорост на превозното средство 40 km/h. Когато не може да се постигне скоростта на изпитването, продължителността на изпитването може да бъде увеличена съгласно точка 1.5.2.2 от приложение 4 към настоящото правило.
 3.5.2.4.
 Не по-късно от 60 s след края на изпитване тип-I се провежда изпитване на ефективността при нагрети спирачки в съответствие с точка 1.5.3 от приложение 4 към настоящото правило, при начална скорост равна на 40 km/h. Налягането в спирачния изпълнителен механизъм трябва да е такова, каквото се използва при изпитване тип-0.
 3.5.3. Изпитване за понижаването на ефективността (тип-III)
 3.5.3.1. Методи за изпитване с многократно задействане на спирачките
 3.5.3.1.1. Изпитвания в пътни условия (вж. приложение 4, точка 1.7)
 3.5.3.1.2. Изпитване на инерционен динамометричен стенд
 За описаните в приложение 11, допълнение 2, точка 3.2 изпитвания на стенд, условията могат да бъдат аналогични на условията за пътни изпитвания съгласно точка 1.7.1, където:
 3.5.3.1.3. Изпитване на динамометричен стенд, представляващ движеща се пътека
 За описаните в приложение 11, допълнение 2, точка 3.3 изпитвания на стенд, условията са следните:
 брой на задействанията на спирачката:
 20
 продължителност на спирачния цикъл:
 (време на спирането 25 s и време за възстановяване 35 s)
 60 s
 скорост на изпитване:
 30 km/h
 интензивност на спиране:
 0,06
 съпротивление при търкаляне:
 0,01
 3.5.3.2. Не по-късно от 60 s след края на изпитване тип-III се провежда изпитване на ефективността при нагрети спирачки съгласно приложение 4, точка 1.7.2 от настоящото правило. Налягането в спирачния изпълнителен механизъм трябва да е такова, каквото се използва при изпитване тип-0.
 3.6.